குப்பாங்

குப்பாங் (மலாய்: Kupang; ஆங்கிலம்: Kupang; சீனம்: 古邦) என்பது மலேசியா, கெடா, பாலிங் மாவட்டத்தில் (Baling District) உள்ள ஒரு நகரம். தாய்லாந்து நாட்டின் தெற்கே இருக்கும் பெத்தோங் நகருக்கு மிக அருகில் இந்தப் குப்பாங் நகரம் அமைந்து உள்ளது. சுங்கை பட்டாணி நகரில் இருந்து 48 கி.மீ.; பாலிங் நகரில் இருந்து 7 கி.மீ. வடக்கே உள்ளது.

குபாங் நகரம் பினாங்கு-கிளாந்தான் நெடுஞ்சாலை  (Penang-Kelantan Highway Federal Route 4); மற்றும் சுங்கை பட்டாணி-பாலிங் நெடுஞ்சாலை  (Sungai Petani-Baling Highway Federal Route 67) ஆகியவற்றின் சந்திப்பில் அமைந்துள்ளது. கூட்டரசு சாலை 67-ஐ; பாலிங் சாலை என்றும் அழைப்பது உண்டு.

பொது

இந்தப் பகுதியில் முக்கியமான ஆறுகளில் ஒன்றான கெட்டில் ஆற்றின் (Sungai Ketil) துணை ஆறான குப்பாங் ஆற்றின் (Sungai Kupang) பெயரால் இந்த நகரத்திற்கும் பெயர் வைக்கப்பட்டு உள்ளது.

பாலிங், குப்பாங் நகரில் தமிழர்கள் 100 பேருக்கும் குறைவாக வாழ்கிறார்கள். முன்பு இங்கு ரப்பர், செம்பனை தோட்டங்கள் இருந்தன. 

இங்கு ஓர் இந்து சமய ஆலயம் உள்ளது. அதன் பெயர் குப்பாங் மகாமாரியம்மன் ஆலயம். இந்துக்களின் முக்கியமான திருவிழாக்கள் கொண்டாடப்படுகின்றன. ஒவ்வோர் ஆண்டும் நவராத்திரி விழா கொண்டாடப்படுகிறது.

நிர்வாகப் பிரிவுகள் 

பாலிங் மாவட்டம் 8 முக்கிம்களாகப் பிரிக்கப்பட்டு உள்ளது. ஒரு மாவட்டத்தின் ஒரு துணைப் பிரிவு முக்கிம் (Mukim) என அழைக்கப் படுகின்றது. அவற்றில் குப்பாங் ஒரு முக்கிம் ஆகும்.

 பாக்காய் (Bakai)
 பொங்கோர் (Bongor)
 பாலிங் நகரம் (Baling Town)
 குப்பாங் (Kupang)
 பூலாய் (Pulai)
 சியோங் (Siong)
 தாவார் (Tawar)
 தெலோய் கானான் (Teloi Kanan)

குப்பாங் தமிழ்ப்பள்ளி

கெடா; பாலிங் மாவட்டத்தில் (Baling District) 10 தமிழ்ப்பள்ளிகள் உள்ளன. அவற்றில் குப்பாங் பகுதியில் ஒரு தமிழ்ப்பள்ளி உள்ளது. அந்தப் பள்ளியில் 12 மாணவர்கள் பயில்கிறார்கள். 7 ஆசிரியர்கள் பணியாற்றுகிறார்கள். மலேசியக் கல்வியமைச்சு 2020 சனவரி மாதம் வெளியிட்ட புள்ளிவிவரங்கள்.

மேற்கோள்கள்

வெளி இணைப்புகள்

மலேசிய நகரங்கள் 
கெடா
கெடா நகரங்கள்